Boris Grebensjtsjikov

Boris Borisovitsj Grebensjtsjikov (russisk: Борис Борисович Гребенщиков) født 27. november 1953 i Leningrad (dagens St. Petersburg) i Sovjetunionen, dagens Russland, er en russisk musiker, en av de mest framtredende i den generasjon som er betraktet som «grunnleggerne» av russisk rockemusikk, tildels på grunn av sitt personlige bidrag og tildels på grunn av suksessen som frontfigur i rockegruppa Akvarium (aktiv siden 1972 og fortsatt i virksomhet). Boris Grebensjtsjikov er til hverdag kjent som kun BG (russisk: БГ) etter sine initialer. Han er også blitt karakterisert som «russisk rocks bestefar».«Russian Rock Legend Boris Grebenshikov Crowdfunds New Record», Global Voices 2. september 2015«Boris Grebenshikov and Aquarium in DC!», Russian Washington-Baltimore 14. mai 2015

 Liv og virke 
Boris Grebensjtsjikov ble født i 1953 i Leningrad (dagens St. Petersburg). Han stiftet rockegruppa Akvarium sammen med sin barndomsvenn Anatolij «George» Gunitskij i 1972 som en form for postmodernistisk teatersentrisk rockeframføring som besto av poesi sammen med musikk. Gunitskij sto for absurdisk, meget symbolsk lyrikk til flere av BGs tidligste sanger.

Til tross for at han tok embetseksamen i anvendt matematikk, var han alltid opptatt av kultur, særlig musikk. Hans tenåringsfokus på The Beatles ble til en dyp beundring for Bob Dylan. Grebensjtsjikov endret Akvarium gradvis til et elektrisk bluesband som også drev med akustisk reggae. Den første sangen han greide å spille på gitar var The Beatles' «Ticket to Ride». I sin første offentlige framføring i 1973 spilte han sanger av Cat Stevens.

De første seks årene av Akvariums historie manglet sammenheng og bindekraft da Grebensjtsjikov og hans ulike medmusikere fulgte den sovjetiske versjonen av hippielivet, og spilte uformelle konserter i leiligheter og reiste rundt for å spille. Ungdommelig flørt og «ørkesløshet» ble uglesett av Sovjetunionens kommunistiske parti som uproduktivt og vestlig, så profesjonelle muligheter til å spille inn musikk var utenfor rekkevidde. Isteden ble det gjort hjemmeinnspillinger med lydbåndopptaker til følgende albumene Iskushenie Svyatogo Akvariuma («Sankt Akvariums fristelse»), Pritchi grafa Diffuzora («Grev Diffusors fabler»), Menuet zemledel'tzu («Menuett for en bonde») og en rekke «singler». De bar preg av Grebensjtsjikovs gjennomtrengende interesse for orientalsk mystikk som ble hans varemerke. Året 1976 utkom hans innspilling av soloalbumet S toy storony zerkal'nogo stekla («På den andre siden av speilet»), og et duettalbum med en annen framstående russisk rockemusiker, Mike Naumenko: Vse brat'ya – sestry («Alle brødre er søstre»).

Den første musikken fra bandet Aquarium som ble tilgjengelig i vestlige land utenfor Sovjetunionen i 1986 da et dobbeltalbum med tittelen Red Wave, 4 Underground Bands From The USSR dukket opp i platebutikkene i USA. Aquarium hadde i likhet andre sovjetiske band, som for eksempel Kino og Alisa, ikke fått tillatelse til å spille inn plater i Sovjet. Derfor ble en diskett med musikk smuglet ut av landet og utgitt i samarbeid med et lite plateselskap fra Hollywood i California.

Grebensjtsjikovs musikkproduksjon er omfattende. I løpet av de over tredve årene han har vært mest aktiv skrev han over 500 sanger. De fleste av disse ble spilt inn eller framført offentlig. På dette punktet hadde Akvarium minst 21 album i den offisielle diskografien. Han har også spilt flere ganger i Norge, sist 28. februar 2023.

Grebensjtsjikov har uttalt seg kritisk til manglende ytringsfrihet i Russland og til Russlands invasjon og bombing av Ukraina, og han har oppfordret til økonomisk støtte til Ukraina; landets myndigheter har derfor erklørt ham som utenlandsk agent.«Russian rock star Boris Grebenshikov: ‘Millions are afraid to think, afraid to speak out’», Financial Timees, 18. september 2023

 Litteratur 
 Tomi Huttunen: Russian rock: Boris Grebenschikov, Intertextualist (PDF)

 Referanser 

 Eksterne lenker 




 Aquariums offisielle nettsted

Kategori:Russiske musikere
Kategori:Personer fra St. Petersburg